Neft va gaz sohasida ta’lim-ishlab chiqarish klasterini tashkil etish chora-tadbirlari to‘g‘risida

Neft va gaz sanoatini yuqori malakali kadrlar bilan ta’minlash, mazkur sohada ta’lim, ilm-fan va ishlab chiqarish o‘rtasida o‘zaro integratsiyani yo‘lga qo‘yish, kadrlarni o‘qitishning usul va shakllarini takomillashtirish orqali ta’lim sifatini hamda mehnat resurslaridan foydalanish samaradorligini oshirish, ilm-fan yutuqlarini ishlab chiqarishga to‘g‘ridan to‘g‘ri tatbiq qilish maqsadida:
 1. Energetika vazirligi, Oliy va o‘rta maxsus ta’lim vazirligi, Davlat xizmatini rivojlantirish agentligi hamda “O‘zbekneftgaz” AJning 1-ilovada ko‘rsatilgan ishlab chiqarish korxonalari, ta’lim, ilmiy-tadqiqot hamda kadrlarni qayta tayyorlash va malakasini oshirish tashkilotlari tomonidan birgalikdagi faoliyat to‘g‘risidagi shartnoma asosida Neft va gaz sohasidagi ta’lim-ishlab chiqarish klasterini (keyingi o‘rinlarda — Ta’lim klasteri) tashkil etish to‘g‘risidagi taklifi ma’qullansin.
 2. Quyidagilar Ta’lim klasterining asosiy faoliyat yo‘nalishlari etib belgilansin:
 neft va gaz sohasida ta’lim, ilm-fan va ishlab chiqarishning o‘zaro integratsiyasini ta’minlash;
 ta’lim tashkilotlari dasturlarining uzviyligi va uzluksizligini ta’minlash, o‘quv jarayoniga ilg‘or xorijiy tajribani, jumladan zamonaviy ta’lim texnologiyalarini tatbiq etish;
 neft va gaz sohasi uchun ishlab chiqarish korxonalari ehtiyojlaridan kelib chiqib, zamonaviy talablar asosida xalqaro ta’lim standartlariga muvofiq mutaxassislar va ilmiy kadrlarni tayyorlash, qayta tayyorlash hamda ularning malakasini oshirish;
 o‘quvchi va talabalarni bevosita ishlab chiqarish amaliyotiga keng jalb qilish hamda ularda amaliy ko‘nikmalarni shakllantirish;
 yetakchi xorijiy oliy ta’lim va ilmiy-tadqiqot tashkilotlari bilan hamkorlikda qo‘shma ta’lim dasturlari va ilmiy loyihalarni amalga oshirish;
 ilm-fan yutuqlarini ishlab chiqarishga to‘g‘ridan to‘g‘ri tatbiq qilish orqali neft va gaz sohasi mahsulotlari ishlab chiqarishni diversifikatsiya qilish hamda sohaning eksport salohiyatini oshirish;
 neft va gaz sanoati uchun tarmoq malaka ramkalari, kasb standartlari, xizmatchilar lavozimlari hamda ishchi kasblarining tarif-malaka ma’lumotnomalarini ishlab chiqish va joriy qilishda Energetika sohasida kasbiy malaka va bilimlar bo‘yicha tarmoq kengashi bilan yaqindan hamkorlik qilish.
 3. Ta’lim klasteri faoliyatini boshqarish maqsadida 2-ilovaga muvofiq tarkibda Neft va gaz sohasidagi ta’lim-ishlab chiqarish klasteri faoliyatini muvofiqlashtiruvchi kengash (keyingi o‘rinlarda — Muvofiqlashtiruvchi kengash) tuzilsin va quyidagilar uning asosiy vazifalari etib belgilansin:
 Ta’lim klasterining ishtirokchilari o‘rtasida o‘zaro aloqalarni ta’minlash;
 Ta’lim klasteri faoliyati rivojlanishining asosiy yo‘nalishlarini belgilash, uning uzoq va o‘rta muddatli strategik dasturlarini tasdiqlash hamda amalga oshirilishini nazorat qilib borish;
 Ta’lim klasteri oldiga qo‘yilgan vazifalar ijrosi va maqsadli ko‘rsatkichlarga erishish holati bo‘yicha Ta’lim klasteri ishtirokchilari faoliyatini o‘rganish hamda ularning axborotini eshitish;
 Ta’lim klasterining moddiy-texnik, o‘quv-metodik bazasini mustahkamlash, shu jumladan uning a’zolarini zamonaviy axborot-kommunikatsiya vositalari va jihozlari, o‘quv-laboratoriya uskunalari hamda o‘quv-metodik adabiyotlar bilan ta’minlashga ko‘maklashish;
 Ta’lim klasteri faoliyatining jadal rivojlanishini ta’minlash uchun jismoniy va yuridik shaxslarning homiylik xayriyalari, xalqaro tashkilotlarning texnik ko‘mak mablag‘lari va grantlari hamda qonunchilik bilan taqiqlanmagan boshqa mablag‘larni jalb etish.
 4. Muvofiqlashtiruvchi kengashga (M. Abdullayev):
 Ta’lim klasteri tarkibiga boshqa manfaatdor, shu jumladan xorijiy ishlab chiqarish korxonalari, ta’lim, ilmiy-tadqiqot hamda kadrlarni qayta tayyorlash va malakasini oshirish tashkilotlarini kiritish;
 Ta’lim klasteri doirasida ilmiy loyihalar va o‘quv dasturlarini amalga oshirish uchun zarur bo‘lgan laboratoriyalar, o‘quv poligonlari va boshqa tuzilmalarni tashkil qilish huquqi berilsin.
 5. Quyidagilar:
 2022-2023-yillarda Neft va gaz sohasidagi ta’lim-ishlab chiqarish klasterini kompleks rivojlantirish bo‘yicha “yo‘l xaritasi” 3-ilovaga muvofiq;
 Neft va gaz sohasidagi ta’lim-ishlab chiqarish klasterini 2026-yilga qadar rivojlantirishning maqsadli ko‘rsatkichlari 4-ilovaga muvofiq tasdiqlansin.
 Muvofiqlashtiruvchi kengash (M. Abdullayev) boshqa vazirlik va idoralar bilan birgalikda “yo‘l xaritasi” va maqsadli ko‘rsatkichlarda nazarda tutilgan chora-tadbirlarning o‘z vaqtida, to‘liq va sifatli bajarilishini ta’minlasin.
 6. Oliy va o‘rta maxsus ta’lim vazirligi (A. Toshkulov), Energetika vazirligi (A. Axmedxadjayev), Xalq ta’limi vazirligi (B. Saidov), Bandlik va mehnat munosabatlari vazirligi (N. Xusanov), Innovatsion rivojlanish vazirligi (I. Abduraxmonov), Prezident ta’lim muassasalari agentligi (X. Umarova), Fanlar akademiyasi (B. Yuldashev), “O‘zbekneftgaz” AJ (M. Abdullayev) Ta’lim klasteri doirasida:
 a) maktab o‘quvchilarini ishlab chiqarish korxonalari uchun ustuvor bo‘lgan kasblarga yo‘naltirish maqsadida:
 aniq va tabiiy fanlar bo‘yicha variativ (ixtisoslashtirilgan) o‘quv rejasini ishlab chiqsin hamda ushbu rejani umumiy o‘rta ta’lim tashkilotlari faoliyatiga joriy qilsin;
 ishlab chiqarish va oliy ta’lim tashkilotlari tomonidan maktab o‘quvchilari uchun ekskursiyalar hamda soha faxriylari bilan uchrashuvlar tashkil etib borilishini ta’minlasin;
 Ta’lim klasteri ishtirokchilari mablag‘lari hisobidan umumiy o‘rta ta’lim tashkilotlarining texnologiya fani ustaxonalarini qayta jihozlasin va ushbu fan doirasida o‘quvchilarga ishlab chiqarish korxonalari uchun ustuvor bo‘lgan kasblar bo‘yicha boshlang‘ich bilim berish amaliyotini yo‘lga qo‘ysin;
 b) professional va oliy ta’lim tashkilotlarining o‘quv jarayonini ishlab chiqarish korxonalari faoliyati bilan integratsiya qilish yo‘nalishida:
 ta’lim tashkilotlarining o‘quv rejalari va fan dasturlarini ishlab chiqarish korxonalarining talablari asosida qayta ko‘rib chiqsin hamda ulardagi fan va mavzularni amaliyotga yo‘naltirish choralarini ko‘rsin;
 ta’lim tashkilotlarining o‘quv rejalaridagi fanlar sonini nomutaxassislik fanlar hisobiga bosqichma-bosqich kamaytirsin hamda talabalarda mustaqil ta’lim olish ko‘nikmalarini shakllantirsin;
 oliy ta’lim tashkilotlarining bakalavriat ta’lim yo‘nalishlari va magistratura mutaxassisliklari bo‘yicha xorijiy tillarda o‘qitiladigan mutaxassislik fanlari ulushini oshirsin;
 ta’lim tashkilotlari uchun xorijiy adabiyotlar xarid qilsin hamda ularning axborot-resurs markazi fondlarini muntazam ravishda yangilab borsin;
 ta’lim tashkilotlari talabalarining malakaviy amaliyoti va professor-o‘qituvchilarining stajirovkasini ishlab chiqarish korxonalarida o‘tkazish uchun ularga zarur shart-sharoitlarni yaratib bersin;
 professional va oliy ta’lim tashkilotlarining o‘quvchi hamda talabalariga ishlab chiqarish korxonalarining malakali va tajribali xodimlarini amaliyot rahbari etib biriktirsin;
 har yili professional va oliy ta’lim tashkilotlarining kamida 700 nafar talabasi ishlab chiqarish korxonalariga malakaviy amaliyotga jalb qilinishini ta’minlasin;
 v) neft va gaz sohasida ilm-fanni rivojlantirish maqsadida:
 ilmiy-tadqiqot tashkilotlarining yuqori malakali professor-o‘qituvchi va mutaxassislarini ishlab chiqarish korxonalari doktorantlari va mustaqil tadqiqotchilariga ilmiy maslahatchi sifatida biriktirsin;
 Ta’lim klasteri ishtirokchilari mablag‘lari hisobidan har yili neft va gazni chuqur qayta ishlash orqali yangi mahsulotlar olish bo‘yicha kamida 5 ta ilmiy tajriba o‘tkazilishini ta’minlasin;
 har yili ilmiy-tadqiqot tashkilotlarining kamida 30 nafar ilmiy-pedagog xodimini ishlab chiqarish korxonalariga stajirovka va amaliyot o‘tashga jalb qilib borsin;
 bitiruv malakaviy ishlar, magistrlik va doktorlik dissertatsiyalari mavzularini ishlab chiqarish korxonalaridagi muammolar asosida shakllantirsin;
 ilmiy-tadqiqot tashkilotlarining xodimlariga ularning ilmiy va innovatsion loyihalarini tijoratlashtirishda bevosita ko‘maklashsin.
 7. Shunday tartib o‘rnatilsinki, unga muvofiq 2022/2023 o‘quv yilidan boshlab Ta’lim klasteri tarkibiga kiruvchi:
 professional va oliy ta’lim tashkilotlarida neft va gaz sohasi bo‘yicha tahsil olayotgan iqtidorli o‘quvchilar va talabalar uchun ishlab chiqarish korxonalarining stipendiyalari joriy etiladi;
 ishlab chiqarish korxonalarining kamida 5 yil ish stajiga ega xodimlarini “O‘zbekneftgaz” AJning tavsiyanomasi asosida ishlab chiqarishdan ajralmagan holda, keyinchalik o‘zi faoliyat yuritib turgan korxonada kamida uch yil ishlab berish sharti bilan oliy ta’lim muassasalarining bakalavriat ta’lim yo‘nalishlari va magistratura mutaxassisliklarida tabaqalashtirilgan to‘lov-kontrakt asosida maqsadli o‘qitish tartibi joriy etiladi;
 ishlab chiqarish korxonalarida malakaviy amaliyot va stajirovka o‘tayotgan o‘quvchilar, talabalar, professor-o‘qituvchilar va ilmiy xodimlar shaxsiy himoya vositalari, vaqtinchalik turarjoy, uch mahal issiq ovqat va ishlab chiqarish korxonalari hududida transport vositasi bilan bepul ta’minlanadi;
 ishlab chiqarish korxonalarining rahbar kadrlari va xodimlari uchun Davlat boshqaruvi akademiyasi, Biznes va tadbirkorlik oliy maktabi hamda Yoshlar muammolarini o‘rganish va istiqbolli kadrlarni tayyorlash institutida malaka oshirish kurslari, shu jumladan onlayn tarzda tashkil etiladi. Bunda, malaka oshirish kurslarini bitirgan mutaxassislar belgilangan tartibda kadrlar zaxirasiga kiritiladi.
 8. Quyidagilar Ta’lim klasteri faoliyatini moliyalashtirish manbalari etib belgilansin:
 Ta’lim klasteri ishtirokchilarining ajratmalari;
 “O‘zbekneftgaz” AJ Kuzatuv kengashi tomonidan belgilanadigan davlat ulushi bo‘yicha dividendlar hisobidan amalga oshiriladigan har yillik ajratmalar;
 jismoniy va yuridik shaxslarning homiylik xayriyalari;
 xalqaro tashkilotlarning texnik ko‘mak mablag‘lari va grantlari;
 qonunchilik bilan taqiqlanmagan boshqa manbalar.
 9. “O‘zbekneftgaz” AJning quyidagi takliflari ma’qullansin:
 “Sho‘rtan gaz kimyo majmuasi” MChJning Qashqadaryo viloyati, G‘uzor tumani, Sho‘rtan qo‘rg‘onida joylashgan Xodimlarni qayta tayyorlash va malakasini oshirish o‘quv markazini (keyingi o‘rinlarda — o‘quv markazi) mulkiy majmua sifatida “O‘zbekneftgaz” AJ tizimidagi “UNG training” MChJga (keyingi o‘rinlarda — “UNG training” MChJ) mulk huquqi asosida bepul berish;
 2022-yil yakuniga qadar o‘quv markazini “O‘zbekneftgaz” AJ mablag‘lari hamda qonunchilik bilan taqiqlanmagan boshqa manbalar hisobidan to‘liq rekonstruksiya qilish va jihozlash;
 o‘quv markazi binosida Ta’lim klasteri tarkibiga kiradigan oliy va professional ta’lim tashkilotlari hamda ilmiy-tadqiqot muassasalari uchun alohida xonalar tashkil etish.
 “O‘zbekneftgaz” AJ (M. Abdullayev) 2022-yil 1-oktabrga qadar “UNG training” MChJda zamonaviy talablarga javob beradigan kadrlarni tayyorlash maqsadida uning faoliyatiga kamida 5 nafar malakali xorijiy mutaxassislarni jalb qilsin. 
 10. Energetika vazirligi (A. Axmedxadjayev) va “O‘zbekneftgaz” AJ (M. Abdullayev) 2023-yildan boshlab har yili “UNG training” MChJda Ta’lim klasteri tarkibiga kiradigan ishlab chiqarish korxonalarining kamida 1 000 nafar xodimi malakasini oshirish choralarini ko‘rsin.
 11. Quyidagilarga ruxsat etilsin:
 Ta’lim klasteri ishtirokchilari o‘rtasida birgalikda (hamkorlikda) ilmiy loyihalarni amalga oshirishga oid to‘g‘ridan to‘g‘ri shartnomalar tuzish;
 Ta’lim klasteri tarkibiga kiradigan ishlab chiqarish korxonalarining homiylik xayriyalari hisobidan oliy va professional ta’lim tashkilotlarining moddiy-texnika bazasini mustahkamlash, o‘quv laboratoriyalarini ta’mirlash va jihozlash, ularni xomashyo (reagentlar, reaktivlar, butlovchi qismlar, dasturiy ta’minot mahsulotlari va boshqalar) bilan ta’minlash.
 12. Muvofiqlashtiruvchi kengash (M. Abdullayev) har yili 1-oktabrga qadar neft va gaz sohasida ishlab chiqilishi lozim bo‘lgan kasbiy standartlar bo‘yicha takliflarni tegishli yilga mo‘ljallangan kasbiy faoliyatning ustuvor yo‘nalishlari bo‘yicha kasbiy standartlarni ishlab chiqish reja-grafigiga kiritish uchun Energetika sohasida kasbiy malaka va bilimlar bo‘yicha tarmoq kengashiga taqdim etib borsin.
 13. Oliy va o‘rta maxsus ta’lim vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 14. Mazkur qaror ijrosini samarali tashkil qilishga mas’ul va shaxsiy javobgar etib “O‘zbekneftgaz” AJ boshqaruvi raisi M.R. Abdullayev hamda oliy va o‘rta maxsus ta’lim vaziri A.X. Toshkulov belgilansin.
 Qaror ijrosini nazorat qilish, ijro uchun mas’ul tashkilotlar faoliyatini muvofiqlashtirish Bosh vazirning maslahatchisi B.F. Islamov zimmasiga yuklansin.